b'\n_START_ARTICLE_\nAllentonin virtahepo\n_START_PARAGRAPH_\nAllentonin virtahepo on fossiilinen luuranko, joka l\xc3\xb6ytyi Derbyn Allentonista Englannin Midlandsista vuonna 1895. Crown Inn -majatalon pihalle kaivettiin kaivoa, kun maasta l\xc3\xb6ytyi suuria luita. Paikallisten geologien vaatimuksesta kaivauksia laajennettiin, ja paikalta l\xc3\xb6ydettiin virtahevon luurangon lis\xc3\xa4ksi elefantin ja sarvikuonon luita. Ne on my\xc3\xb6hemmin ajoitettu yli 120 tuhannen vuoden ik\xc3\xa4isiksi. Luut ovat Derbyn kaupunginmuseossa, mutta paikallinen taiteilija on tekem\xc3\xa4ss\xc3\xa4 niist\xc3\xa4 luonnollisen kokoista kopiota, joka tulee l\xc3\xa4hemm\xc3\xa4ksi alkuper\xc3\xa4ist\xc3\xa4 l\xc3\xb6yt\xc3\xb6paikkaa._NEWLINE_Tutkimuksiin osallistunut H.H. Arnold-Bemrose p\xc3\xa4\xc3\xa4tteli, ett\xc3\xa4 n\xc3\xa4iden el\xc3\xa4inten luiden l\xc3\xb6ytyminen osoittaa, ett\xc3\xa4 Britteinsaarilta on aikoinaan ollut maayhteys Manner-Eurooppaan._NEWLINE_L\xc3\xb6yt\xc3\xb6paikan on p\xc3\xa4\xc3\xa4telty olleen aikanaan hitaasti virranneen Derwent-joen ja sen sivujokien muodostamaa rehev\xc3\xa4\xc3\xa4 suistoaluetta, jossa on riitt\xc3\xa4nyt ravintoa virtahevoille ja muille suurille kasvinsy\xc3\xb6jille.'